ตลท.เปิดโอกาสสองฝ่ายแจงกรณีประชุม ผถห.NMG ป่วน พร้อมเอาผิดหากพบขัดกม.
ตลท.เปิดโอกาสสองฝ่ายแจงกรณีประชุม ผถห.NMG ป่วน พร้อมเอาผิดหากพบขัดกม.
30 เม.ย. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ตลท.ติดตามเหตุการณ์การประชุมผู้ถือหุ้น บมจ.เนชั่น มัลติมีเดีย กรุ๊ป(NMG)ที่เกิดเหตุการณ์ความวุ่นวายขึ้นเมื่อวานนี้ โดยเช้าวันนี้ได้แจ้งให้ทาง NMG ชี้แจงเรื่องราวที่เกิดขึ้นภายในวันที่ 7 พ.ค.นี้ โดยเฉพาะกรณีที่ประธานในที่ประชุมไม่อนุญาตให้ผู้ถือหุ้นบางรายเข้าร่วมประชุม
ทั้งนี้ ในฐานะของ ตลท. คงต้องให้โอกาสทั้ง 2 ฝ่ายได้อธิบาย และชี้แจงข้อมูลให้ชัดเจน เพื่อให้นักลงทุนทราบถึงข้อมูลที่ถูกต้อง หลังจากนั้น ตลท.จะพิจารณาข้อมูลที่ชี้แจงมาว่าตรงกับข้อเท็จจริงหรือไม่ และหากพบว่าการกระทำใดผิดกฎหมายตาม พ.ร.บ.บริษัทมหาชน หรือ พ.ร.บ.หลักทรัพย์และตลาดหลักทรัพย์ ก็อาจทำให้ NMG ต้องถูกลงโทษ
อย่างไรก็ตาม ในปัจจุบัน ตลท.ได้มีการขึ้นเครื่องหมาย market alert เพื่อเตือนนักลงทุนถึงความเสี่ยงในด้านต่างๆ ที่เกิดขึ้น ทั้งผู้ถือหุ้นและผู้ลงทุนทั่วไป เนื่องจากมีข้อมูลสำคัญที่ควรพิจารณาอย่างรอบคอบก่อนการตัดสินใจลงทุนหรือตัดสินใจใช้สิทธิใช้เสียงในฐานะผู้ถือหุ้นของบริษัทนั้น ๆ
               